VNG พุ่ง 8% โบรกฯ แนะซื้อเป้า 10.50 บ. คาดกำไรปี 65 โตทะลุพันลบ.
VNG พุ่ง 8% ราคาแตะ 8.85 บ. โบรกฯ แนะ “ซื้อ” ชูเป้า 10.50 บ. มองกำไรปี 65 แตะ 1.21 พันลบ. หลังดีมานด์ฟื้น-กำลังผลิต  MDF เพิ่ม แถมออกผลิตภัณฑ์ HVA ใหม่ คาดอาจกลับมาจ่ายปันผล 2 ครั้งต่อปี
17 ก.ย. 2564

ผู้สื่อข่าวรายงานว่าวันนี้ (17 ก.ย.2564) ราคาหุ้น บริษัท วนชัย กรุ๊ป จำกัด (มหาชน) หรือ VNG ณ เวลา 15.46 น. อยู่ที่ระดับ 8.85 บาท เพิ่มขึ้น 0.65 บาท หรือ 7.93% โดยทำจุดสูงสุดที่ 8.90 บาท และทำจุดต่ำสุดที่ 8.15 บาท ด้วยมูลค่าการซื้อขาย 207.53 ล้านบาท

บริษัทหลักทรัพย์ ไอร่า จำกัด (มหาชน) ระบุในบทวิเคราะห์ (17 ก.ย.2564) ประเมินราคาเป้าหมาย VNG ปี 2565 ที่ 10.50 บาท อิงค่า PE 15 เท่า โดยหลังผลการดำเนินงานกลับมาเติบโตจากความต้องการที่กลับมา ขณะเดียวกันขยายกำลังการผลิตแผ่นใยไม้อัดความหนาแน่นปานกลาง (MDF) รองรับ
พร้อมออกผลิตภัณฑ์ HVA เพื่อลดความผันผวนของราคาโดยเฉพาะแผ่นปาร์ติเกิลบอร์ด (PB) รวมถึงแผนลดต้นทุนพลังงานต่อเนื่อง และคาดความสามารถในการทำกำไรกลับสู่ระดับปกติ อย่างไรก็ดีคาดปี 2565 กำไรสุทธิเพิ่มขึ้น 27% อยู่ที่ 1,214 ล้านบาท พร้อมคาด VNG กลับมาจ่ายปันผล 2 ครั้งต่อปี
 